15. ΑΝΑΓΚ. ΝΟΜΟΣ υπ’ αριθ. 120 της 24 Αυγ./4 Σεπτ. 1967 (ΦΕΚ Α΄ 151) Περί ρυθμίσεως οικονομικών τινών θεμάτων και τρόπου εκτελέσεως κτιριακών έργων των Εταιρειών Προστασίας Ανηλίκων και Αποφυλακιζομένων. Άρθρ.1.-1.Δια τα υπό των Εταιρειών Προστασίας Ανηλίκων και Εταιρειών Αποφυλακιζομένων εκτελούμενα κτιριακά έργα, τα προοριζόμενα δια την στέγασιν και περίθαλψιν των εν ηθικώ κινδύνω ανηλίκων ή αποφυλακιζομένων ενηλίκων και ανηλίκων, δεν έχουσιν εφαρμογήν αι διατάξεις του από 30.6.1954 Β.Δ/τος «περί εποπτείας και ελέγχου των υπό των Νομικών Προσώπων Δημοσίου Δικαίου εκτελουμένων κτιριακών έργων» και του από 20.8.1955 Β.Δ/τος «περί τρόπου δημοπρατήσεως των δημοσίων κτιριακών έργων», ως και πάσα συναφής νομοθεσία. Τα ανωτέρω αναφερόμενα Β. Δ/τα παρατίθενται εν τομ. 23 σελ. 140,21. 2.Τα έργα ταύτα εκτελούνται μερίμνη και ευθύνη των Διοικήσεων των εν τη προηγουμένη παραγράφω Προστατευτικών Εταιρειών υπό την παρακολούθησιν και τον οικονομικόν και τεχνικόν έλεγχον των οικείων Διευθυντών Τεχνικών Υπηρεσιών Νομών και κατόπιν εγκρίσεως του οικοδομικού προγράμματος αυτών υπό του Υπουργείου Δικαιοσύνης. Άρθρ.2.-Η εις χρήμα περιουσία των Εταιρειών Προστασίας Ανηλίκων και Εταιρειών Προστασίας Αποφυλακιζομένων η προερχομένη εκ συνδρομών μελών, δωρεών, εορτών ή ετέρου λόγου, δύναται να κατατίθεται εις εντόκους λογαριασμούς παρά τη Εθνική Τραπέζη της Ελλάδος, κατά παρέκκλισιν των διατάξεων «περί καταθέσεων των Νομικών Προσώπων Δημοσίου Δικαίου». Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 